विभीषण ने हनुमान जी को अशोक वाटिका का पता बता दिया| हनुमान जी अशोक वाटिका पहुंचे और अशोक वृक्ष के पेड़ों में छिपकर बैठ गए| नीचे माता सीता उदास बैठी थीं और उनके निकट विकराल आकृति वाली राक्षसियां बैठीं हुई, उन्हें डरा-धमका रही थीं| लेकिन माता सीता पर उनकी बातों का कोई असर नहीं हुआ| वे पूर्ववत दुखी मन से भगवान राम का स्मरण करती रहीं| अंत में राक्षसियां तंग आकर वहां से चली गईं| सीता की करुण पुकार सुनकर हनुमान जी से न रहा गया| उन्होंने श्रीराम की अंगूठी सीता की गोद में डाल दी| अंगूठी देखकर सीता आश्चर्यचकित रह गई| तभी हनुमान जी ने वृक्ष से कूदकर सीता के सम्मुख खड़े होकर प्रणाम किया| फिर बोले – “माते! यह अंगूठी मैं लाया हूं| मैं भगवान श्रीराम का सेवक हूं| मेरा नाम हनुमान है|”